16 DESEMBER – Afrikanergeskiedenis
1838 – Groot Trek: Slag van Bloedrivier
Die Boere verslaan Zoeloemagte in die Slag van Bloedrivier, en word vir meer as 'n honderd en vyftig jaar daarna in Suid-Afrika as Geloftedag gevier.
1904 – Begrafnis van pres. Kruger in die Heldeakker, Pretoria
Om 6h00 het die kerkklokke in Pretoria gelui vir die begrafnis van Stephanus Johannes Paulus Kruger, in lewe geliefde Staatspresident van die ZAR. Die Kerkplein en die eertydse woning van pres. Kruger was in rou geklee en die letters RIV (Rus in Vrede) was voor die huis aangebring. Vanaf 10h00 is buiteluggodsdiensoefening op die oop terrein langs die Gereformeerde Kerk, regoor Krugerhuis, gehou, en om 15h30 het die begrafnisverrigtinge op die Kerkplein 'n aanvang geneem, waar die voetstuk vir pres. Kruger se standbeeld reeds opgerig was. Die President se stoflike oorskot, wat uit Nederland na Suid-Afrika gekom het, is vanaf die Susannasaal per lyk wa na die Kerkplein en daarna na die begraafplaas vervoer. 'n Skare van ongeveer 15 000 het geluister na sprekers soos genls. Schalk Burger, CR de Wet en Louis Botha, wat hulde gebring het aan die ontslape president, waarna pres. Kruger in die Ou Begraafplaas, Kerkstraat-Wes, in die helde-akker te ruste gelê is. Dit was een van die somberste Geloftedae in Transvaal, maar nogtans 'n dag waarop die Afrikaanse volk kon terugkyk na 'n gelowige en besielde leier, en 'n dag wat sy besieling vir die toekoms gebied het.
1913 – Onthulling van die Nasionale Vrouemonument in Bloemfontein
Die onthulling van die Vrouemonument was die vervulling van 'n lang gekoesterde ideaal om hulde te bring aan die 26 370 vroue en kinders wat tydens die Anglo-Boereoorlog in die Konsentrasiekampe die lewe gelaat het. Jare lange harde werk, onder die inspirerende leiding van pres. Steyn, het hierdie gebeurtenis voorafgegaan. Die feesviering het begin met 'n diens in die Tweetoringkerk deur die eerbiedwaardige dr. Andrew Murray. 'n Indrukwekkende optog bestaande uit gewapende burgers, waens met jong meisies in wit en pers geklee en 'n groot aantal berede burgers, het onder plegtige musiekbegeleiding en kanongebulder die monument genader. Die onthulling is deur mev. Steyn waargeneem, omdat Emily Hobhouse weens swak gesondheid nie teenwoordig kon wees nie. 'n Kranslegging is gehou en feesredes gelewer aan die voet van die gedenknaald van Anton van Wouw se ontroerende beeldegroep. Die patos en oneindige weemoed wat uit hierdie monument straal, kan geen toeskouer onaangeraak laat nie.
1921 – Die Krugerstandbeeld in Rustenburg deur genl. JC Smuts onthul
1938 – Hoeksteenlegging van die Voortrekkermonument in Pretoria
1949 – Die Voortrekkermonument word luisterryk ingewy in Pretoria
1894 – Cornelius Gerhardus Stephanus (Con) de Villiers, skrywer, musiekkenner en genealoog († 25 November 1978)
1852 – Andries Hendrik Potgieter, leier van die tweede groot trekgeselskap wat die Kaapkolonie verlaat het (* 19 Desember 1792)